Guillfred Besaril
Guillfred Francis Besaril (☆ 9 di januari 1974, Aruba) ta un politico Arubano. Di 2017 pa 2022 el a eherce e funcion di minister plenipotenciario di Aruba na Hulanda. Previamente e tabata miembro di parlamento di Aruba pa partido MEP di 2013 te 2017.
 
Besaril a lanta den distrito di Savaneta y na 1993 a inicia su carera na Cuerpo Policial Arubano (CPA). Entre 1993 y 2013 ela recore e filanan di CPA te jega un puesto di kader. Na 1999 Besaril a bay Hulanda pa sigui estudio, obteniendo un bachelor in Training & Human Development na Hogeschool van Arnhem en Nijmegen. Entre 2009 y 2013 e tabata presidente di Sindicato di Polis Arubano (SPA). 

Desde 2013 Besaril ta milita den partido Movimiento Electoral di Pueblo (MEP). Cu su participacion na eleccion 2013 riba posicion nr. 4 riba e lista e ta logra 833 voto personal y un asiento den parlamento di Aruba. Na eleccion 2017 e ta mantene su asiento y ta wordo eligi presidente di parlamento dia 27 di oktober 2017.  Na november 2017 e ta entrega su retiro como presidente y parlamentario pa asumi e puesto di minister plenipotenciario den gabinete Wever-Croes I y cual ta wordo prolonga den Gabinete Wever-Croes II. Na juni 2022 Besaril ta anuncia repentinamente su retiro pa motivonan personal i ta bolbe Aruba. Entrante prome di juli 2022 ela wordo sigui pa Ady Thijsen.

Besaril ta casa y tata di tres yiu muhe.

Iregularidad na Arubahuis 
Prome minister Evelyn Wever-Croes ta haci denuncia na Ministerio Publico relaciona cu e iregularidadnan na Arubahuis despues cu ‘Centrale Accountantsdienst’ (CAD) a investiga kehonan cu a drenta tocante malgastamento di fondonan di Arubahuis den un forma incorecto y hasta ilegal. Segun e kehadonan ex minister plenipotenciario Besaril i dos otro persona lo ta involucra. 
 

Politico di Aruba